Ministrul Agriculturii, Florin Barbu a anunțat că fermierii vor vinde carnea de miel pentru Paște la un "preț decent".
Conform ministrului, fermierii vor vinde carnea de miel astfel încât prețul să le acopere cheltuielile și să le aducă "un mic profit".
"Nu pot să dau un preţ estimat, pentru că vreau să fie o piaţă corectă a vânzării cărnii de miel în perioada sărbătorilor pascale. Din discuţiile pe care le-am avut cu fermierii, mi-au spus foarte clar că vor avea un preţ decent astfel încât să poată să-şi scoată cheltuielile şi, bineînţeles, să aibă şi un mic profit, pentru că toată lumea munceşte pentru acest lucru", a spus Florin Barbu la Prima TV.
Florin Barbu a precizat faptul că anul trecut carnea de miel "a fost undeva la 25 de lei", iar când a întrebat dacă anul acesta va fi mai scumpă, a răspuns: "Eu nu cred că va fi. Eu sunt sigur că fermierii români vor vinde la preţul corect".
"Nu pot să influenţez piaţa. Dacă în calitatea mea de ministru dau un preţ, sigur că voi influenţa piaţa. Nu vreau să fac acest lucru. Sunt sigur că fermierii vor avea un preţ corect pentru români la carnea de miel", a completat Florin Barbu.
Întrebat de numărul de oi exportate de România în țările arabe, a răspuns: "Suntem net exportatori de carne de ovină. 17% din consumul din UE este asigurat de către ovinele din România. Exportăm între cinci şi şase milioane de capete pe an. Suntem o forţă în sectorul ovin. În ţările arabe, 90% din import se face din România".
Vă reamintim că, în urmă cu puțin timp ciobanii făceau front comun și anunțau că nu sunt dispuși să vândă sub 24 de lei/kg în viu. Asta înseamnă aproape 50 de lei/kg pentru carcasă.